Elon Musk vil bygge en by på Månen inden 10 år

Elon Musk har i 25 år talt om Mars som menneskehedens næste hjem. Nu vender han på en tallerken. I stedet vil SpaceX bygge en “selv-voksende” by på Månen – og det kan få konsekvenser for både NASA, USA’s rumkapløb og fremtidens kommercielle rumindustri.

Mens over 120 millioner amerikanere så Super Bowl, valgte Musk at annoncere sin kursændring på det sociale medie X. Her skrev han, at SpaceX allerede har flyttet fokus fra Mars til Månen.

Det er en markant kovending fra manden, der grundlagde SpaceX med ét erklæret mål: at kolonisere Mars.

For those unaware, SpaceX has already shifted focus to building a self-growing city on the Moon, as we can potentially achieve that in less than 10 years, whereas Mars would take 20+ years.

The mission of SpaceX remains the same: extend consciousness and life as we know it to…
— Elon Musk (@elonmusk) February 8, 2026

Fra “Gateway to Mars” til måneby

Hos SpaceX har Mars aldrig været et sideprojekt – det har været selve meningen med det hele. Musk har i årevis talt om at “udvide lyset fra menneskelig bevidsthed” ved at gøre os til en multiplanetarisk art. Derfor er det opsigtsvækkende, at fokus nu flyttes til Månen.

Rent praktisk giver det dog mening. Mars kan kun nås effektivt cirka hvert 26. måned, når planeterne står rigtigt. Månen er derimod blot tre dages rejse væk. Logistik, testflyvninger og opbygning af infrastruktur er langt mere realistisk i et 10-årigt perspektiv. For forbrugere og investorer betyder det én ting: Tidslinjen for faktisk at se mennesker leve uden for Jorden er pludselig rykket tættere på.

Konkurrencen presser Musk

En af de væsentlige årsager kan være konkurrencen fra Blue Origin, ejet af Jeff Bezos. Selskabet har fået sin New Glenn-raket i luften og arbejder målrettet mod månelandinger. Hvis Blue Origin lander astronauter på Månen før SpaceX, vil det være et prestigetab for Musk – og det ved han.

Samtidig tilbyder SpaceX’ enorme Starship-raket en kapacitet på over 100 ton last til Månen. Det er et stærkt kort i kapløbet om at bygge infrastruktur, minedrift og kommercielle anlæg uden for Jorden.

Musk tænker dog ikke kun i raketter. Hans voksende satsning på kunstig intelligens spiller også ind. SpaceX og xAI er blevet koblet tættere sammen, og Musk har talt om at bygge enorme datacentre i kredsløb. Månen kan i den vision blive råvareleverandør.

Den indeholder ilt og silicium – centrale materialer til rumkonstruktion. Musk har flere gange nævnt ideen om en “mass driver” på Månen: En slags elektromagnetisk katapult, der kan sende materialer ud i rummet uden brug af raketbrændstof.

Teknisk set er det langt lettere at realisere på Månen end på Mars.

Elon Musk vil bygge en by på Månen inden 10 år