Lov om transkønnede børn får Musk til at rykke til Texas

Elon Musk vil rykke rumfartsvirksomheden SpaceX’s hovedkvarter ud af delstaten Californien. Det samme vil han gøre med det sociale medie X, der tidligere hed Twitter. Fremover får begge virksomheder hovedkvarter i Texas. Årsagen er politisk uenighed med en ny lov, som skal indføres i Californien.

Loven gør op med et tidligere krav om, at skolelærere skal underrette et barns forældre, hvis barnet identificerer sig som et andet køn end det, barnet biologisk er født med.

“Dette er dråben. På grund af denne lov og de mange andre, der gik forud for den, der angreb både familier og virksomheder, vil SpaceX nu flytte sit hovedkvarter fra Hawthorne, Californien, til Starbase, Texas,” skriver Musk på X.

I et opfølgende indlæg siger Musk, at han er træt af det, han beskriver som voldelig kriminalitet omkring bygningen, hvor X har hjemme i San Francisco.

This is the final straw.

Because of this law and the many others that preceded it, attacking both families and companies, SpaceX will now move its HQ from Hawthorne, California, to Starbase, Texas. https://t.co/cpWUDgBWFe
— Elon Musk (@elonmusk) July 16, 2024

Et af Elon Musks 12 børn er transkønnet. I 2022 bad hun retten anerkende hendes nye navn og køn og sagde, at hun ikke længere ønskede at være i familie med sin berømte og velhavende far “på nogen måde eller form”.

Musk er tidligere blevet kritiseret for nogle af sine udtalelser på X vedrørende kønsidentitetsspørgsmål.

Det er ikke første gang, Elon Musk truer med at flytte fra Californien. I 2020 truede han med at rykke Teslas hovedkvarter til Texas på grund af tvungen COVID-19-nedlukning af en fabrik. Musk havde et meget afslappet forhold til virusen og sendte på et tidspunkt et memo til alle Teslas ansatte, hvor han nedtonede farerne ved sygdommen og sagde, at det var”langt mere sandsynligt at omkomme i et bilheld” end af COVID-19.

Lov om transkønnede børn får Musk til at rykke til Texas